মুনজের আহমদ চৌধুরী–‘ফোর্স ম্যারেজ’ বা জোর পূর্বক বিয়ে নিয়ে বিলেতে বাংলাদেশি কমিউনিটিতে মিশ্র প্রতিক্রিয়ার সৃষ্টি হয়েছে। শুধুমাত্র ব্রিটেনের ভিসা পাওয়ার জন্য অনেক ব্রিটিশ-বাংলাদেশি নারীকে বিয়েতে বাধ্য করা হচ্ছে, এমন অভিযোগ পেয়েছে ব্রিটিশ সরকার।তা সত্ত্বেও বাংলাদেশিসহ বিভিন্ন দেশের অনেক অভিবাসীকে ব্রিটেনে বসবাসের অনুামতি দেওয়া হয়েছে। ফোর্স ম্যারেজ নিয়ে কাজ করা ব্রিটিশ স্বেচ্ছাসেবী প্রতিষ্ঠানগুলো এ অভিযোগ তুললেও ব্রিটেনের হোম অফিস তা অস্বীকার করেছে। এ সপ্তাহে ব্রিটেনের ডেইলি দ্য টাইমসের অনুসন্ধানে উঠে এসেছে এমন তথ্য। ওই অনুসন্ধানে দেখা গেছে— এরকম ৮৮টি ঘটনার ক্ষেত্রে ভিকটিম ব্রিটিশ তরুণীরা তাদের স্বামীর ভিসা ব্লক করতে চেয়েছিলেন। কিন্তু তা সত্ত্বেও ব্রিটেনের ভিসা পেয়েছেন ৪২ জন। ২০১৪ সালে ব্রিটেনে ফোর্স ম্যারেজকে অবৈধ ঘোষণা করে সরকার। নতুন আইনে অভিযুক্তদের জন্য সাত বছরের কারাদণ্ডের বিধান রাখা হয়। যুক্তরাজ্যে ফোর্স ম্যারেজ ইউনিটের (এফ এম ইউ) তথ্য মতে, গত বছর ১২৯জন ব্রিটিশ-বাংলাদেশি নারী ফোর্স ম্যারেজের শিকার হন।